Diari Oficial de la Generalitat Valenciana


Sumari del DOGV 5216, del 10-03-2006 (2006/2763)

ORDE de 21 de febrer de 2006, de la Conselleria d'Agricultura, Pesca i Alimentació, per la qual s'establix el procediment de concessió i pagament de les ajudes al sector equí a la Comunitat Valenciana per al seu foment i desenrotllament.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5216

Data del DOGV
:   10-03-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/2763


Data del document
:   21-02-2006

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * suport econòmic
    * equí
    * legislació
    * ajuda a l'agricultura
    * explotació agrària
    * empresa privada

ORDE de 21 de febrer de 2006, de la Conselleria d'Agricultura, Pesca i Alimentació, per la qual s'establix el procediment de concessió i pagament de les ajudes al sector equí a la Comunitat Valenciana per al seu foment i desenrotllament. [2006/A2763]  
La ramaderia equina va ser de gran importància a la nostra Comunitat fins a mitjans del segle passat, en el qual l'impuls de la mecanització en el treball i el transport la va relegar a xifres testimonials, encara que és rellevant la permanència de diverses fires i mercats de bestiar tradicionals així com la supervivència d'esports tradicionals valencians que tenen als èquids com a centre de la seua activitat.  
Actualment, a tot Europa el ramat equí té unes indubtables potencialitats com a generador d'una important activitat econòmica i de creació d'ocupació, a més de contribuir, dins de les seues possibilitats a la vertebració del món rural.  
L'última reforma de la política agrària comuna ha obert un nou àmbit de decisió empresarial per a molts ramaders ja que les noves directrius defenen el suport a agricultors i ramaders d'una forma que s'oriente més a les demandes socials i del mercat, cosa que dóna als productors la possibilitat de diversificar la seua activitat, incloent entre estes possibilitats la ramaderia equina i les diverses activitats en què participa este sector, no solament els relacionats amb la producció primària sinó també amb altres àmbits empresarials, des del turisme rural a activitats esportives, culturals, educatives i, fins i tot, terapèutiques, generadores de riquesa econòmica i social que es considera convenient fomentar des dels poders públics.  
El Ministeri d'Agricultura, Pesca i Alimentació ha publicat el Reial Decret 1.200/2005, de 10 d'octubre, pel qual s'establixen les bases reguladores de les subvencions estatals destinades al sector equí. Així mateix, establix que la convocatòria d'estes ajudes serà realitzada per les comunitats autònomes.  
Per tot això, a proposta de director general d'Investigació, Desenrotllament i Innovació Agropecuària,  
ORDENE  
Article 1  
S'establixen, com a annex de la present disposició, el procediment de concessió i pagament de les ajudes estatals aprovades pel Reial Decret 1.200/2005, per a la seua aplicació al sector equí de la Comunitat Valenciana.  
Article 2  
Es convoquen per a l'exercici 2006, les ajudes a què fa referència l'article primer.  
DISPOSICIÓ ADDICIONAL  
Les ajudes regulades en la present orde es concediran a càrrec de les aplicacions pressupostàries següents: línia T 3082000, del capítol IV, per una quantia global màxima de 50.000 euros i línia T 4746000, del capítol VII, per una quantia global màxima de 18.000 euros.  
DISPOSICIÓ TRANSITÒRIA  
Primera  
Per a l'exercici 2006, el termini de presentació de sol·licituds serà d'un mes, des de la data de publicació de la present orde en el Diari Oficial de la Generalitat Valenciana.  
DISPOSICIONS FINALS  
Primera  
Es delega en el director general d'Investigació, Desenrotllament i Innovació Agropecuària la concessió i denegació de les ajudes previstes en esta orde.  
Segona  
Es faculta el director general d'Investigació, Desenrotllament i Innovació Agropecuària per a dictar les disposicions necessàries per al desenrotllament i compliment d'esta orde.  
Tercera  
La present norma entrarà en vigor l'endemà de la seua publicació en el Diari Oficial de la Generalitat Valenciana.  
València, 21 de febrer de 2006  
El conseller d'Agricultura, Pesca i Alimentació,  
JUAN G. COTINO FERRER  
ANNEX  
Procediment de concessió i pagament de les subvencions destinades al sector equí a la Comunitat Valenciana per al seu foment i desenrotllament.  
Apartat 1. Objecte de l'ajuda  
S'establix una línia d'ajudes destinades al sector equí de la Comunitat Valenciana per al seu foment i desenrotllament.  
Pel que fa a definicions caldrà ajustar-se al que disposa l'article 2 del Reial Decret 1.200/2005, de 10 d'octubre, pel qual s'establixen les bases reguladores de les subvencions estatals destinades al sector equí.  
Apartat segon. Beneficiaris i condicions d'estos  
Els beneficiaris de les línies d'ajuda i les condicions que han de complir, seran els establits en els capítols II i III del Reial Decret 1.200/2005.  
Apartat tercer. Despeses subvencionables i imports de les ajudes  
Les activitats subvencionables de l'ajuda, seran les establides en els capítols II i III del Reial Decret 1.200/2005, atesos els criteris de priorització establits en el present apartat.  
La quantia i intensitat màxima de les ajudes previstes en el capítol II són les que s'establixen en els articles 5, 6, 7 i 8 de l'esmentat Reial Decret 1.200/2005.   
Respecte a les ajudes previstes en el capítol III, del mencionat Reial Decret 1.200/2005, el percentatge d'ajuda pública serà del 40% de la inversió en zones no desfavorides i el 50% de la inversió en zones desfavorides, sempre dins dels límits establits en l'article 10.2 del Reial Decret 1.200/2005.  
Anualment es fixaran els imports globals màxims pels quals es podran concedir estes ajudes i les línies dels pressupostos generals de la Generalitat Valenciana a què s'imputaran cada grup d'ajudes.  
Si el conjunt de les ajudes sol·licitades superara els fons disponibles, es tindran en compte els següents criteris de priorització:  
1r. Ajudes establides en el capítol II, article 4, punt 1c, del Reial Decret 1.200/2005.  
2n. Ajudes establides en el capítol II, article 4, punt 1a, del Reial Decret 1.200/2005.  
3r. Ajudes establides en el capítol II, article 4, punt 1b, del Reial Decret 1.200/2005.  
4t. Ajudes establides en el capítol III del Reial Decret 1.200/2005.  
Així mateix, si no s'existiren fons disponibles per a totes les sol·licituds de cada un dels quatre grups anteriorment establits, s'ordenaran les sol·licituds basant-se en la data d'entrada de registre de les esmentades sol·licituds.  
En cas d'empat en la puntuació final, tindran preferència aquelles sol·licituds d'empreses que acrediten ocupar major percentatge de treballadors discapacitats en relació amb les seues plantilles, amb anterioritat a la publicació d'esta orde, o que es comprometen a contractar a un percentatge major durant l'àmbit temporal de duració de la subvenció.  
Apartat quart. Presentació de sol·licituds  
Les sol·licituds d'ajuda es formalitzaran en instància degudament emplenada subscrita pel titular de l'explotació o pel representant legal que corresponga, dirigida al director general d'Investigació, Desenrotllament i Innovació Agropecuària de la Conselleria d'Agricultura, Pesca i Alimentació.   
Les instàncies es podran presentar en qualsevol de les oficines de la Conselleria d'Agricultura, Pesca i Alimentació de la Comunitat Valenciana en el primer mes de cada any natural.  
La sol·licitud es registrarà amb anterioritat a l'inici de la realització de la inversió o activitat per a les quals se sol·licita l'ajuda.  
En esta s'inclouran el nom i raó social del titular de l'explotació ramadera sol·licitant, així com una descripció del pla d'inversió previst. S'acompanyarà de la documentació següent:  
Fotocòpia compulsada del DNI, NIF o CIF dels sol·licitants, així com de la seua personalitat jurídica.  
Acreditació de representativitat de la persona representant, si escau.  
Fotocòpia del Llibre d'Explotació Ramadera actualitzat, fotocòpia dels estatuts de l'associació o declaració administrativa de nucli zoològic, si és el cas.  
Documentació acreditativa de la viabilitat econòmica de la inversió, per mitjà d'un informe econòmic prospectiu.  
Declaració responsable del compliment de normes mínimes en matèria de medi ambient, higiene i benestar dels animals.  
Una memòria detallada del Programa d'Inversions, amb pressupost detallat i/o factures proforma.  
A estos efectes, quan l'import de les despeses subvencionable supere la quantia de 30.000 euros en el supòsit de cost per execució d'obra, o de 12.000 euros en el suposat subministrament de béns d'equip o prestació de servicis per empreses de consultoria o assistència tècnica, el beneficiari haurà de sol·licitar com a mínim tres ofertes de diferents proveïdors que no podran ser superiors al valor de mercat, amb caràcter previ a la contracció del compromís per a la prestació del servici o el lliurament del bé, llevat que per les especials característiques de les despeses subvencionables no existisca en el mercat suficient nombre d'entitats que el subministren o presten. L'elecció entre les ofertes presentades es realitzarà conforme a criteris d'eficiència i economia, i s'haurà de justificar expressament en una memòria l'elecció quan no recaiga en la proposta econòmica més avantatjosa.  
. Es farà especial referència a aquells aspectes que, segons l'ajuda sol·licitada, siguen necessaris contemplar i/o acreditar conforme al que establixen els articles 5, 6 i 7 del Reial Decret 1.200/2005.  
. Imprés d'alta de manteniment de tercers de la Generalitat Valenciana acompanyat del certificat de l'entitat bancària de la titularitat del compte en què s'han d'efectuar els pagaments.  
. Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció d'esta obligació segons establix el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.  
. Declaració responsable de no estar incurs en les prohibicions per a obtindre la condició de beneficiari establides en l'article 13 de la Llei 38/2003, General de Subvencions.  
La presentació de la sol·licitud per part del beneficiari comportarà l'autorització a l'òrgan gestor per aconseguir els certificats d'estar al corrent en les obligacions fiscals (Agència Tributària i Generalitat Valenciana), i davant de la Seguretat Social.  
Apartat quint. Procediment de concessió  
La instrucció del procediment de concessió de subvencions correspon a les direccions territorials de la Conselleria d'Agricultura, Pesca i Alimentació que realitzaran d'ofici totes les actuacions que estimen necessàries per a la determinació, coneixement i comprovació de les dades en virtut dels quals s'haja de formular la proposta de resolució, remetent a l'òrgan col·legiat les sol·licituds avaluades.  
L'òrgan col·legiat encarregat de realitzar un informe de concessió de les ajudes en vista de les sol·licituds avaluades, estarà integrat per 3 membres: el cap de Servici de Producció i Sanitat Animal, el cap de Servici de Tecnologia Ramadera i el cap de Secció de Foment Ramader.  
Este informe serà tornat als servicis territorials per a formular la preceptiva proposta de resolució.  
En vista de la documentació aportada, incloent l'acta dels servicis veterinaris i la proposta dels òrgans d'instrucció, el conseller d'Agricultura, Pesca i Alimentació resoldrà la concessió d'estes ajudes.  
El termini màxim per a resoldre i notificar la resolució del procediment no podrà excedir de 6 mesos des de la publicació de la corresponent convocatòria. La falta de resolució expressa en este termini tindrà efecte desestimatori.  
En les resolucions de concessió constarà, expressament, que els fons amb què se sufraga procedixen dels pressupostos generals de l'Estat.  
Apartat sext. Realització de la inversió, procediment de control i pagament de les ajudes.  
Les inversions i reformes seran realitzades i justificades davant de l'administració fins al dia 31 d'octubre de cada exercici pressupostari per al qual haja sigut concedida la subvenció, mitjançant compte justificatiu, que inclourà la declaració de les activitats realitzades que han sigut finançades amb la subvenció i el seu cost amb el desglossament de cada una de les despeses realitzades, adjuntant-se les factures de tercers corresponents a estes, així com els seus justificants bancaris de pagament.  
Quan les activitats siguen finançades, a més de amb la subvenció, amb fons propis o altres subvencions o recursos, s'haurà d'acreditar en la justificació l'import, procedència i aplicació d'estos fons a les activitats subvencionades.  
En el cas que adquirisquen béns immobles, a més dels justificants establits en el primer paràgraf, s'ha d'aportar certificat de taxador independent degudament acreditat i inscrit en el corresponent registre oficial.  
La presentació dels anteriors documents es realitzarà a les oficines de la Conselleria d'Agricultura, Pesca i Alimentació.  
Una vegada finalitzades totes les inversions, l'interessat haurà d'aportar una Comunicació de Finalització de la Inversió, que inclourà una memòria final on es valorarà el projecte realitzat en els termes establits en el primer paràgraf del present apartat, així com el grau de compliment dels objectius previstos.  
Els beneficiaris de les ajudes previstes en la present orde, hauran de destinar els béns a la finalitat concreta per a la qual es concedix la subvenció durant almenys cinc anys en cas de béns inscriptibles en un registre públic i durant almenys dos anys per a la resta de béns.  
A la vista dels justificants aportats, l'òrgan competent autoritzarà el pagament de les ajudes pels conceptes previstos en la memòria descriptiva i amb el límit màxim del pressupost aprovat, independentment que el valor de la inversió siga superior, d'acord amb les factures o els projectes aportats.  
Els servicis tècnics de la Conselleria d'Agricultura, Pesca i Alimentació duran a terme una inspecció de les sol·licituds per a comprovar el compliment de les condicions exigides a estes en la present orde.  
Apartat sèptim. Procediment de pagament parcial  
En totes les ajudes referides en esta orde, es podran realitzar pagaments fraccionats parcials, amb justificació prèvia de la realització de la corresponent inversió, fins a un màxim del 60% de la subvenció total concedida per a eixe exercici.  
La justificació es realitzarà per mitjà de la presentació de les corresponents certificacions i conforme a l'apartat sext d'esta orde.  
Apartat octau. Compatibilitat de les ajudes  
A efectes de compatibilitat de les ajudes regulades en la present orde, caldrà ajustar-se al que disposa l'article 14 del Reial Decret 1.200/2005.  
Apartat nové. Reintegrament de quantitats indegudament percebudes  
Els beneficiaris de les ajudes estaran obligats al reintegrament total o parcial de les quantitats percebudes i els serà exigit l'interés de demora des del moment del pagament de la subvenció en els casos següents:  
a) Incompliment de l'obligació de justificació o justificació parcial de les despeses subvencionades.  
b) Obtenció de la subvenció sense reunir-ne les condicions requerides.  
c) Incompliment de la finalitat per a la qual la subvenció va ser concedida.  
d) Incompliment de les obligacions imposades per l'administració als beneficiaris amb motiu de la concessió de la subvenció.  
Quan la falta de justificació de les despeses subvencionables siga parcial, el reintegrament de la subvenció serà el que corresponga a estes despeses no justificades. Els incompliments a què es referixen els apartats b), c) i d), donaran lloc al reintegrament total de la subvenció percebuda.  
El procediment de reintegrament de les quantitats percebudes es regirà pel que establix el títol II, de la Llei 38/2003, de 17 de novembre, General de Subvencions i en les disposicions generals sobre procediments administratius contingudes en el títol VI, de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
Apartat desé. Revisió  
A efectes de la revisió de les ajudes regulades en la present orde, caldrà ajustar-se al que disposa l'article 17 del Reial Decret 1.200/2005.  
Apartat onzé. Normativa aplicable  
En tots els apartats relatius a esta orde d'ajudes i quan existisquen dubtes d'interpretació respecte d'això, s'aplicarà la Llei 38/2003, de 17 de novembre, General de Subvencions, i el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.